Amorphis

 
Amorphis on soome "heavy metal"'i bänd, mille asutasid 1990. aastal Jan Rechberger, Tomi Koivusaari ja Esa Holopainen. Esialgu viljeles bänd "death metal"'it, kuid hilisematel albumitel on esindatud ka teised žanrid, nende hulgas "heavy metal", "progressive metal" ja "folk metal". Bändi laulusõnad on sageli inspireeritud "Kalevalast", soome rahvuseeposest.
Ajalugu.
"Disment Soul" ja "The Karelian Isthmus".
Jan Rechberger mängis "thrash metal"'i bändis Violent Solution, millest Tomi Koivusaari lahkus aastal 1990, et moodustada "death metal"'i bänd Abhorrence. Koivusaari asemele liitus Violent Solutioniga Esa Holopainen. Violent Solution läks laiali ning Jan Rechberger ja Esa Holopainen otsustasid jätkata koostööd, et moodustada koos bänd Amorphis. Kuna Rechberger tundis Koivusaarit, sai Koivusaarist 1990. aasta alguses bändi vokalist, bassistina liitus Oppu Laine. Sellel ajal mängis Koivusaari ka rütmikitarri, mistõttu bänd loobus kogu eelnevast loomingust ja alustas otsast peale. Koivusaari teine bänd Abhorrence lõpetas tegevuse ja seetõttu oli Koivusaaril nüüd rohkem aega Amorphisele panustada.
Bändi demo "Disment of Soul" lindistas 1991. aastal Timo Tolkki TTT studios. Esialgu pidi pealkiri olema "Dismemberment of Soul", kuid nad unustasid sõna "member" ja nii saigi sellest "Disment".
Pärast bändi esimese stuudiodemo lindistamist pakkus Relapse Records Abhorrence'ile plaadilepingut. Kuna Abhorrence enam ei tegutsenud, saatis Amorphis koos oma demoga meili vastu ning sõlmis ülemaailmse plaadilepingu. Peagi pärast lepingu sõlmimist avaldas bänd oma "death metal"'i debüütalbumi "The Karelian Isthmus" Amorphise nime all ja hiljem EP "Privilege of Evil". EP-l tegi kaasa Abhorrence'i kunagine laulja Jukka Kolehmainen, lauldes Abhorrence'i kaveril "Vulgar Necrolatry".
"Tales from the Thousand Lakes".
1994. aastal andis Amorphis välja oma teise stuudioalbumi "Tales from the Thousand Lakes". Tegemist on kontseptsioonalbumiga, mis põhineb soome rahvuseeposel "Kalevala". Omades siiski "death metal"'i juuri, oli see album bändi esimene samm uues suunas, sisaldades ka Ville Tuomi meloodilist soololaulu. Tänu "Tales from the Thousand Lakesi" innovaatilisele kõlale ning "death metal"'i, traditsioonilise folgi, psühhedeelia ja progressiivsete elementide kombinatsioonile kujunes bändil fännibaas. See album mõjutas Amorphisele omast saundi.
"Elegy".
Järgmiste turneede ajal lahkus bändist Kasper (klahvpillid), kelle asemele tuli Kim Rantala. Jani asemele tuli Pekka Kasari (endine Stone liige) ja värvati kuues liige, laulja Pasi Koskinen. Kolmas stuudioalbum "Elegy" ilmus aastal 1996. Laulusõnad olid taas inspireeritud soome mütoloogiast, seekord iidse rahvaluule kogumikust "Kanteletar". Pasi ja Tomi laulsid, Pasi ainult puhtasse vokaali. Pärast poolteist aastat "Elegy" ilmumise järgset tuuritamist otsustas bänd aja maha võtta.
"Tuonela" ja "Story: 10th Anniversary".
Järgmine album, 1999. aastal ilmunud "Tuonela" on muhe kitarrialbum, kuigi stuudiosessioonide lõpuperioodil kaasati albumi tegemisse Santeri Kallio (Kyyria liige), et lisada lugudele klahvpillid. Albumil on kasutatud uusi instrumente (Tomi mängib sitarit laulus "Greed", Sakari Kukko saksofoni ja flööti) ning "death growl"'i osa on vähendatud, kõik laulupartiid esitab Pasi.
Bändi koosseis muutus taas. Pärast Kyyria laialiminekut sai Santerist Amorphise täiskohaga liige. Bassist Oppu asemele tuli bändi ka teine endine Kyyria liige, Niclas Etelävuori, kellega koos läks Amorphis oma kolmandale USA turneele.
Ilmus kümne aasta aastapäeva kogumikalbum "Story".
"Am Universum".
"Am Universum", mis ilmus aastal 2001, pani suuremat rõhku klahvpillidele ja saksofonile, viimase panustas Sakari Kukko. Tegemist oli eksperimentaalse ja Amorphise seni kõige psühhedeelsema albumiga.
"Far from the Sun" ja "Chapters".
2002. aastal tegi Amorphis kaasa filmi "Menolippu Mombasaan" "soundtrack"'is. Tellitud lugu oli kaver 1976. aasta soome pophitist "Kuusamo", tegemist on seni ainsa bändi emakeelse looga nende repertuaaris. Samal aastal alustati viimase albumi ettevalmistamist Relapse Records plaadifirma kaudu, milleks oli "Far from the Sun". 2003. aastal avaldas Relapse retrospektiivse albumi "Chapters", mis sisaldab DVD-d bändi videotega alates "Black Winter Dayst" lõpetades "Alone'iga". Albumi "Far from the Sun" produtseeris bänd ise. Bändiga liitus Amorphise esialgne trummar Jan Rechberger pärast seda, kui Pekka Kasari lahkus, et keskenduda perele. Pasi lahkus bändist aastal 2004, olles olnud Amorphise liige üheksa aastat.
"Eclipse".
Uue laulja otsingute ajal saadeti Amorphisele üle saja demo perspektiivikatelt lauljatelt, kuid ühestki neist ei saanud bändi uut ninameest. Lõpuks sai tutvuse abil võimaluse Tomi Joutsen, kes tegi bändile prooviesinemise. Temast saigi aastal 2005 Amorphise järgmine laulja. Joutsen, kes oli eelkõige tuntud "metal"-bändi Sinisthra liikmena, soovitas Amorphisel järgmist albumit luues pöörduda tagasi erinevate laulustiilide kasutamise juurde. Joutseni esimene album Amorphisega, "Eclipse", ilmus aastal 2006. Album pälvis kriitikute heakskiidu ja seda saatis edu. Albumile anti Soomes kuldplaadi auhind.
Kohe pärast Joutseni liitumist esines Amorphis Soomes lühikest aega nime Amorjens all.
"Silent Waters".
Pärast "Eclipse'i" ilmumist esines Amorphis kontsertidel ja festivalidel üle Euroopa, kirjutades ka materjali uue albumi jaoks. Järgmine album "Silent Waters" ilmus 3. septembril 2007 ning ka sellest sai Soomes kuldplaat. Tegemist oli esimese albumiga bändi ajaloos, mille puhul kõik bändi liikmed olid samad, kes eelmise albumi puhul. Albumi "Silent Waters" toetuseks läks Amorphis oma kolmandale Põhja-Ameerika turneele, soojendusartistideks olid Samael ja Virgin Black.
"Skyforger" ja "Magic &amp; Mayhem – Tales from the Early Years".
2008. aasta novembris alustas Amorphis Sonic Pump Studios stuudios oma 9. albumi salvestamist. Nende stuudiosessioonide tulemus – album "Skyforger" – avaldati Soomes 27. mail 2009, üle Euroopa kaks päeva hiljem ja Ameerika Ühendriikides 16. juunil. Album sai 7. juulil 2011 Soomes kuldplaadiks, seega oli "Skyforger" juba kolmas Amorphise album, mis selleni jõudis.
2009. aasta 20. novembril filmis Amorphis "Skyforger" albumi turnee kontserdi Club Teatrias Soomes Oulus – sellest sai nende esimene kontsert-DVD. Kontsert avaldati koos salvestisega esinemisest 2009. aasta festivalil "Summer Breeze Open Air" ja koos dokumentaalfilmiga "Tales from the 20 Years" CD/DVD-komplektil "Forging the Land of Thousand Lakes" 25. juunil 2010.
2010. aasta 15. septembril avaldas Amorphis albumi "Magic &amp; Mayhem – Tales from the Early Years", mis sisaldab tosinat ümbertöötatud lugu nende esimeselt kolmelt albumilt. Lugudel on mõneti teistsugune seade, parem helikvaliteet ja lugusid esitab bändi praegune koosseis. Boonusloona sisaldab album laulu "Light my Fire" kaverit. Järgneva turnee ajal liitusid bändiga lühiajaliselt Pasi Koskinen ja teised endised liikmed (näiteks klahvpillimängija Kim Rantala), et esitada koos mõningaid vanu lugusid.
"The Beginning of Times".
30. septembril 2010 kuulutas Nuclear Blast, et Amorphis on alustanud tööd uue albumiga. 24. jaanuaril 2011 andis bänd teada, et salvestis on peaaegu valmis, välja arvatud laulupartiid, mis lõpetatakse produtsent Marco Hietala kodus.&lt;ref name="Blabb1/24"&gt;&lt;/ref&gt; Album "The Beginning of Times" ilmus Euroopas 27. mail 2011 ja USA-s 7. juunil 2011. Plaadiümbrise kujunduse autor on kaua Amorphisega koostööd teinud Travis Smith.
"Circle".
21. augustil 2012 kuulutas Amorphis oma kodulehel, et töötatakse uue albumi kallal. 17. jaanuaril 2013 avaldas bänd järgmise albumi pealkirja ja ilmumiskuupäeva. "Circle" ilmus Euroopas 19. aprillil ja Põhja-Ameerikas 30. aprillil. Tomi Joutsen uuest albumist: "Ring sümboliseerib terviklikkust. Vanasti kui oli midagi tähtsat rääkida, istusid targad mehed ringis. Igaüht nende hulka istuma ei kutsutud. Kuid selles loos kutsuti peategelane tarkade meeste ringi." 
16. septembril 2013 võitis "Circle" Metal Hammeri aasta albumi auhinna. Esa Holopainen auhinnast: "Meie jaoks on aasta albumi auhind suur tunnustus seni tehtud töö eest. Eriti kuna me saime selle oma 11. stuudioalbumi eest."
4. augustil 2004 teavitas Amorphis oma kodulehel ja sotsiaalmeedias, et nad annavad spetsiaalsed albumi "Tales from the Thousand Lakes" 20. aastapäeva kontserdid, kus tuleb nende 1994. aastal ilmunud album mängimisele täies pikkuses. "Tales from the Thousand Lakes" 20. aastapäeva kontserdid tehti paljudel festivalidel, sealhulgas Wacken Open Air, Maryland Deathfest, 70000 Tons of Metal ja mujal.
"Under the Red Cloud".
Bänd hakkas 2015. aasta algul uusi lugusid kirjutama ja sama aasta 4. märtsil kuulutati, et Amorphis alustab uue albumi salvestamisega koos Jens Bogreniga aprillis 2015 Fascination Street Studio stuudios Rootsis Örebros. Album pidi ilmuma septembris 2015.
Laulusõnad kirjutas taas Pekka Kainulainen, kes ütleb laulusõnade kohta järgmist: "Laulusõnad kirjeldavad, nagu "Kalevalagi", loodusnähtusi, aastaaegu ja inimmõistust. Korduvaid olukordi, kus lootus ja ebakindlus vahelduvad. Püüet saada nõu kõrgematelt jõududelt. Luuletused üksi ei moodusta terviklikku lugu, kuid need on ühenduses läbi sarnase teema. Me elame punase pilve all ja taas – aeg mõõdab meid."
Uue albumi avaldamisele järgnes maailmaturnee, mis sai alguse bändi kodumaalt Soomest ja siirdus seejärel teistesse Euroopa osadesse koos Nightwishi ja Arch Enemyga novembris 2015.
15. juunil 2015 avaldati, et 12. täispika stuudioalbumi pealkiri saab olema "Under the Red Cloud", ühtlasi avaldati plaadi kujundus ja lugude pealkirjad ning ilmumisaeg: 4. september 2015.